b'\n_START_ARTICLE_\nFrank Ker\xc5\xbee\n_START_SECTION_\n\xc5\xbdivljenjepis\n_START_PARAGRAPH_\nKer\xc5\xbee je bil v dija\xc5\xa1kih letih \xc4\x8dlan literarnega kro\xc5\xbeka Zadruga, iz katerega so iz\xc5\xa1li predstavniki moderne. Leta 1904 se je odselil v ZDA. Sprva je sodeloval pri listu Glas naroda v New Yorku. Ustanovil in od leta 1905 do 1907 je urejal humoristi\xc4\x8dni list Komar, od leta 1912 do 1913 pa je izdajal in urejal \xc4\x8dika\xc5\xa1ki mese\xc4\x8dnik Na\xc5\xa1 gospodar, nato pa od leta 1915 do 1928 mese\xc4\x8dno dru\xc5\xbeinsko revijo \xc4\x8cas. Med prvo svetovno vojno je bil vnet zagovornik republikanskih idej. V \xc4\x8dasu druge svetovne vojne je ustanovil Zdru\xc5\xbeena slovenska dru\xc5\xa1tva v New Yorku, v okviru katerih je delovala slovenska \xc5\xa1ola v Brooklynu. S prevodom oz. priredbo romana Winnetou, rde\xc4\x8di gentleman (izvirnik Winnetou der Rote Gentleman, 1893) za Glas naroda 1906 in 1907 (objavljen je bil pod \xc5\xa1ifro R. in je 1907. leta iz\xc5\xa1el tudi v knji\xc5\xbenem ponatisu) se uvr\xc5\xa1\xc4\x8da med prve slovenske prevajalce potopisnega romana Karla Maya.'